CELEX: 62011CA0487
Language: el
Date: 2012-09-06 00:00:00
Title: Υπόθεση C-487/11: Απόφαση του Δικαστηρίου (δεύτερο τμήμα) της 6ης Σεπτεμβρίου 2012 [αίτηση του Administratīvā rajona tiesa (Λεττονία) για την έκδοση προδικαστικής αποφάσεως] — Laimonis Treimanis κατά Valsts ieņēmumu dienests [Κανονισμός (ΕΟΚ) 918/83 — Άρθρα 1, παράγραφος 2, στοιχείο γ', 2 και 7, παράγραφος 1 — Ατελής εισαγωγή προσωπικών ειδών — Έννοια της φράσεως «είδη που προορίζονται για τις ανάγκες του νοικοκυριού» — Αυτοκίνητο όχημα που εισήχθη στο έδαφος της Ένωσης — Όχημα χρησιμοποιούμενο από μέλος της οικογενείας του ιδιοκτήτη που έχει προβεί στην εισαγωγή]

27.10.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 331/11
            
         
      Απόφαση του Δικαστηρίου (δεύτερο τμήμα) της 6ης Σεπτεμβρίου 2012 [αίτηση του Administratīvā rajona tiesa (Λεττονία) για την έκδοση προδικαστικής αποφάσεως] — Laimonis Treimanis κατά Valsts ieņēmumu dienests
      (Υπόθεση C-487/11) (1)
      
      (Κανονισμός (ΕΟΚ) 918/83 - Άρθρα 1, παράγραφος 2, στοιχείο γ', 2 και 7, παράγραφος 1 - Ατελής εισαγωγή προσωπικών ειδών - Έννοια της φράσεως «είδη που προορίζονται για τις ανάγκες του νοικοκυριού» - Αυτοκίνητο όχημα που εισήχθη στο έδαφος της Ένωσης - Όχημα χρησιμοποιούμενο από μέλος της οικογενείας του ιδιοκτήτη που έχει προβεί στην εισαγωγή)
      (2012/C 331/17)
      Γλώσσα διαδικασίας: η λεττονική
      
         Αιτούν δικαστήριο
      
      Administratīvā rajona tiesa
      
         Διάδικοι στην υπόθεση της κύριας δίκης
      
      Laimonis Treimanis
      
         κατά
      
      Valsts ieņēmumu dienests
      
         Αντικείμενο
      
      Αίτηση εκδόσεως προδικαστικής αποφάσεως — Administratīvā rajona tiesa Rīgas tiesu nams — Ερμηνεία του άρθρου 7, παράγραφος 1, του κανονισμού (ΕΟΚ) 918/83 του Συμβουλίου, της 28ης Μαρτίου 1983, για τη θέσπιση του κοινοτικού καθεστώτος τελωνειακών ατελειών (ΕΕ L 105, σ. 1) — Ατελής εισαγωγή προσωπικών ειδών — Έννοια του «νοικοκυριού» — Αυτοκίνητο όχημα που έχει χρησιμοποιηθεί για τις ανάγκες ενός «νοικοκυριού» εντός τρίτης χώρας — Εισαγωγή του εν λόγω οχήματος από τον ιδιοκτήτη του, κατοικούντα κυρίως σε τρίτη χώρα, σε κράτος μέλος της Ευρωπαϊκής Ένωσης με σκοπό να χρησιμοποιείται δωρεάν από μέλος της οικογενείας του ιδιοκτήτη, το οποίο έχει μεταφέρει την κατοικία του στο εν λόγω κράτος μέλος αφού συμμετέσχε στο ίδιο «νοικοκυριό» με τον ιδιοκτήτη πριν από την εισαγωγή του οχήματος
      
         Διατακτικό
      
      Τα άρθρα 2 και 7, παράγραφος 1, του κανονισμού (ΕΟΚ) 918/83 του Συμβουλίου, της 28ης Μαρτίου 1983, για τη θέσπιση του κοινοτικού καθεστώτος τελωνειακών ατελειών, έχουν την έννοια ότι αυτοκίνητο ιδιωτικής χρήσεως, εισαγόμενο από τρίτη χώρα στο τελωνειακό έδαφος της Ευρωπαϊκής Ένωσης, μπορεί να εισαχθεί ατελώς υπό την προϋπόθεση ότι ο εισαγωγέας έχει πράγματι μεταφέρει τη συνήθη κατοικία του στο τελωνειακό έδαφος της Ευρωπαϊκής Ένωσης, πράγμα το οποίο απόκειται στον εθνικό δικαστή να εξακριβώσει. Το αυτοκίνητο που χρησιμοποιείται δωρεάν από μέλος της οικογενείας του εν λόγω εισαγωγέα, δηλαδή από πρόσωπο που ζει κάτω από την ίδια στέγη με αυτόν ή συντηρείται κυρίως από αυτόν, πράγμα το οποίο απόκειται στον εθνικό δικαστή να εξακριβώσει, θεωρείται ότι προορίζεται για τις ανάγκες του νοικοκυριού του εισαγωγέα, η χρήση δε αυτή δεν οδηγεί στην απώλεια του ευεργετήματος της εν λόγω ατέλειας.
      
         (1)  ΕΕ C 347 της 26.11.2011.